Vnse vruntliken grot myt aller behegelicheit tho vorn ghescreuen. Guden vrunde, borgermester vnde ratman der stad Reuele. Wy begeret iuwe erborcheyt tho wetene, dat vor vns heft ghewesen Gosschalk Vlicke vnde Dideric vp der Heyde, vnses stoles medebrodere; de hebbet vns vorstan laten, dat er ghut ghehindert sy, dat to Reuele is, dat se tho Vlanderen hadden dacht [to schepende]. Nu hebbet se dat myt ereme rechte behelden, dat se dar nicht van schuldich syn nemande enen penninch. Warvm wy iuwe erborcheit biddet, dat gi wol don vnde gunnen den beruen luden, dat se ere ghut moghen schepen war se wilt. Dat wille wi gerne vordenen in eme gheliken. Hir mede moghet ewichliken wol in Gode. Ghescreuen tho Abo vnder vnses stades secrete xiiij daghe vor pinxten. Borgermester vnde ratman der staed Abo. Adress: An de ersamen heren borgermester vnde ratman der stat Reuele komme dusse breiff, myt werdicheit dandum.